Document ID: 32014D0131

DECIZIA DE PUNERE ÎN APLICARE A COMISIEI
din 10 martie 2014
privind o contribuție financiară a Uniunii la măsurile de urgență pentru combaterea bolii limbii albastre în Germania în 2007
[notificată cu numărul C(2014) 1444]
(Numai textul în limba germană este autentic)
(2014/131/UE)
COMISIA EUROPEANĂ,
având în vedere Tratatul privind funcționarea Uniunii Europene,
având în vedere Decizia 2009/470/CE a Consiliului din 25 mai 2009 privind anumite cheltuieli în domeniul veterinar (1), în special articolul 3,
întrucât:
(1)
În conformitate cu articolul 84 din Regulamentul financiar și cu articolul 94 din Regulamentul delegat (UE) nr. 1268/2012 al Comisiei din 29 octombrie 2012 privind normele de aplicare a Regulamentului (UE, Euratom) nr. 966/2012 al Parlamentului European și al Consiliului privind normele financiare aplicabile bugetului general al Uniunii (2) (denumite în continuare „normele de aplicare”), angajarea cheltuielilor din bugetul Uniunii este precedată de o decizie de finanțare care menționează elementele esențiale ale acțiunii care implică respectivele cheltuieli și care este adoptată de instituție sau de autoritățile cărora instituția le-a delegat competențele corespunzătoare.
(2)
Decizia 2009/470/CE stabilește procedurile care reglementează contribuția financiară a Uniunii la măsuri veterinare specifice, inclusiv la măsuri de urgență. Pentru a contribui la eradicarea bolii limbii albastre în cel mai scurt timp posibil, Uniunea ar trebui să contribuie financiar la cheltuielile eligibile suportate de statele membre. Articolul 3 alineatul (6) prima liniuță din respectiva decizie stabilește norme privind procentul care trebuie aplicat costurilor suportate de statele membre.
(3)
Articolul 3 din Regulamentul (CE) nr. 349/2005 al Comisiei din 28 februarie 2005 de stabilire a normelor privind finanțarea comunitară a intervențiilor de urgență și a combaterii anumitor boli ale animalelor menționate în Decizia 90/424/CEE a Consiliului (3) stabilește norme privind cheltuielile eligibile pentru sprijin financiar din partea Uniunii.
(4)
Decizia 2008/444/CE a Comisiei din 5 iunie 2008 privind o contribuție financiară a Comunității la măsurile de urgență pentru combaterea febrei catarale ovine în Germania în 2007 (4) a prevăzut o contribuție financiară din partea Uniunii pentru măsurile de urgență de combatere a bolii limbii albastre în Germania în 2007. La data de 6 iunie 2008, Germania a prezentat o cerere oficială de rambursare, în conformitate cu articolul 7 alineatele (1) și (2) din Regulamentul (CE) nr. 349/2005.
(5)
Articolul 7 din Regulamentul (CE) nr. 349/2005 prevede că plata contribuției financiare respective a Uniunii este supusă condiției ca activitățile planificate să fi fost realizate efectiv și ca autoritățile să fi furnizat toate informațiile necesare în termenele stabilite.
(6)
Decizia 2008/444/CE a prevăzut că o primă tranșă de 950 000,00 EUR ar trebui să fie plătită ca parte a contribuției financiare a Uniunii, iar Decizia de punere în aplicare 2011/800/UE a Comisiei din 30 noiembrie 2011 privind o contribuție financiară a Uniunii la măsurile de urgență pentru combaterea bolii limbii albastre în Germania în 2007 (5) a prevăzut că o a doua tranșă de 1 950 000,00 EUR ar trebui să fie plătită ca parte a contribuției financiare a Uniunii.
(7)
După verificările și controalele efectuate în cadrul auditului realizat la fața locului de către serviciul de audit competent și luând în considerare rezultatele preliminare, este momentul să fie stabilită o a treia tranșă a contribuției financiare din partea Uniunii la cheltuielile eligibile suportate în vederea eradicării bolii limbii albastre în Germania în 2007.
(8)
Măsurile prevăzute în prezenta decizie sunt conforme cu avizul Comitetului permanent pentru lanțul alimentar și sănătatea animală,
ADOPTĂ PREZENTA DECIZIE:
Articolul 1
Se plătește Germaniei o a treia tranșă de 1 000 000,00 EUR, ca parte a contribuției financiare din partea Uniunii.
Articolul 2
Prezenta decizie constituie o decizie de finanțare în sensul articolului 84 din Regulamentul financiar și se adresează Republicii Federale Germania.
Adoptată la Bruxelles, 10 martie 2014.

Labels: 2
5
6
18
15